KIRJALLINEN KYSYMYS E-3329/00 esittäjä(t): Avril Doyle (PPE-DE) komissiolle. Kloori ja fluoridi juomavedessä.



Virallinen lehti nro 163 E , 06/06/2001 s. 0089 - 0090



KIRJALLINEN KYSYMYS E-3329/00 esittäjä(t): Avril Doyle (PPE-DE) komissiolle (25. lokakuuta 2000) Aihe: Kloori ja fluoridi juomavedessä Kun otetaan huomioon - että fluoridista on tehty paljon tutkimuksia, mikä on saanut melkein kaikki EU:n jäsenvaltiot poistamaan aineen juomavedestä - se tosiasia, että Irlannissa ei ole vielä poistettu fluoridia juomavedestä - Norjan kansanterveyslaitoksen tuore tutkimus, joka paljastaa uusia todisteita siitä, että kloorattu juomavesi on yhteydessä moniin syntymävikoihin, erityisesti Spina bifida -sairauksiin (julkaistu American Journal of Epidemology -lehdessä) - että kloorille on saatavissa tehokkaita ja myrkyttömiä vaihtoehtoja, voiko komissio esittää mielipiteensä terveydellisistä seuraamuksista, jotka aiheutuvat kloorin ja fluoridin lisäämisestä juomaveteen ja kommentoida, onko sen mielestä tarpeellista tehdä lisää tutkimuksia aineiden lisäämisen vaikutuksista? Pitäisikö jäsenvaltioiden sillä välin menetellä ennalta varautumisen periaatteen mukaisesti? Onko komission mielestä tarvetta lainsäädännöllisille muutoksille mahdollisten terveysvaikutusten lieventämiseksi? Margot Wallströmin komission puolesta antama vastaus (18. joulukuuta 2000) Arvoisa parlamentin jäsen viittaa kloorin ja fluoridin lisäämiseen juomaveteen. Kloorin osalta molemmissa juomavesidirektiiveissä (juomaveden laadusta 15 päivänä heinäkuuta 1980 annettu alkuperäinen neuvoston direktiivi 80/778/ETY(1) sekä 3 päivänä marraskuuta 1998 annettu uusi neuvoston direktiivi 98/83/EY(2), joka on pantava täytäntöön ennen vuoden 2003 loppua) velvoitetaan jäsenvaltiot estämään terveyden vaarantuminen valvomalla kloorin lisäämistä veteen. Nykyisen tietämyksen mukaan kloorin valvotulla käytöllä on paljon enemmän positiivisia kuin mahdollisesti negatiivisia vaikutuksia. Muiden puhdistusmenetelmien ongelmana on se, että ne ovat tehokkaita vedenpuhdistamoissa, mutta niiden tehokkuutta jakelujärjestelmässä ei voida taata. Hyvin usein ongelma esiintyykin vedenjakelussa, erityisesti jos vesijohdot eivät ole hyvässä kunnossa. On tärkeää, että kuluttajan hanastaan saama vesi on turvallista. Fluoridin lisäämiseen kummassakin direktiivissä annetaan vaatimus (1,5 mg/l), mikä vastaa maailman terveysjärjestön WHO:n suosituksia. WHO:n mukaan tällä tasolla fluoridin positiiviset ja negatiiviset vaikutukset ovat tasapainossa. Jos fluoridia koskevaa yhteisön vaatimusta noudatetaan, riippumatta siitä onko kysymys luonnollisesti vedessä olevasta vai siihen lisätystä fluoridista, komissio ei voi puuttua asiaan, koska se on jäsenvaltioiden vastuulla. Kesäkuussa 2000 WHO järjesti viiden päivän kokouksen, jossa aloitettiin juomaveden laatua koskevien suuntaviivojen tarkistus. Tämä työ on tarkoitus saattaa päätökseen vuosiin 20022003 mennessä. Edellä mainitussa kokouksessa komission edustaja otti puheeksi nämä molemmat asiat, ja ylempänä esitetyt näkemykset vahvistettiin. Jos tulee esiin uutta luotettavaa aineistoa, joka edellyttää toimenpiteitä, komissio ryhtyy tietysti tarvittaviin toimiin. (1) EYVL L 229, 30.8.1980. (2) EYVL L 330, 5.12.1998.